Document ID: /roh_data/filtered/fineweb-2-filterrobots_roh.jsonl.gz/4922

Anc betg cler è sche la digren dals exports è ina consequenza da l’aboliziun dal curs minimal dal euro pertgè era il imports èn sa sminuids anc pli ferm ch'ils exports. La Svizra ha importà rauba per 12,97 milliardas francs, quai è in minus da 11,4 % cumpareglià cun il schaner 2013.
Sulet uras e bischutaria fan in plus
Tenor las branschas datti in maletg pauc legraivel. Sulet las branschas d'uras e da bischutaria han pudì augmentar ils exports, tut las ulteriuras branschas han registrà damain exports. Il pli cler minus ha nudà l'industria da palpiri e grafica sco era ils exportaders da textilias, vestgadira e chalzers.
Era las grondas branschas d'export, sco l'industria da maschinas ed electronica, l'industria da metal e l'industria farmazeutica han pudì vender marcantamain pli pauc en l'exteriur.
Crisas en l'Ucraina e la Russia influenzeschan exports
La Svizra ha exportà en la Russia rauba per ina valita totala da 122 milliuns francs, quai èn 36 % damain ch'il schaner d'avant in onn. Ils exports en l'Ucraina èn schizuns sa diminuids per 68 % sin anc 13 milliuns francs. En spezial l'industria da farmazia svizra senta la sminuiziun. Products farmazeutics fan ora in terz dals exports en la Russia e la mesadad dals exports en l'Ucraina.
RR novitads 11:00